टाइम8बर’ देस्कनिफ्राय- हादराव सानफ्रोमबो सानफा साफा गथ’सा मावथि ओंखारनाय सम-सम नुनो मोननाय जायो । सोरखारा बेखौ होबथानो हाजासे नाजादोंब्लाबो जाफुंसार जानो हायाखै। बे गथ’सा मावथि जेंनाखौ फोजोबस्रांनो थाखाय बयबो सुबुंफोरा आखाय हमलाय लायोब्ला जाफुंसार जागोन होननानै साननो हायो। दा बे समाव गथ’सा मावथिखौ गैया खालामनो थाखाय सोरखारा गोबां बिथांखि सुजुनाय जादों। नाथाय थार बाथ्रायाव हादरनि गथ’सा मावथिखौ गैया खालामनो हादोंना ? बे एसे साननांगौ बाथ्रा जानानै फैदों। बे जेंनाया जोंनि थाखाय मोनसे गेदेर सोंलु । जुदिअ’बा हादरनि गथ’सा मावथिखौ फोजोबस्रांनो थाखाय नाजानाय जादों अब्लाबो खायसे-खायसे जायगायाव आयेन बेरेखा बादियै गथ’साफोरखौ फिजिकेलि मावहोनो गोनां खालामनाय जायो। बिनि आसोल जाहोनानो जानो हागौदि जोंनि हादरनि गोरिब सुबुंनि अनजिमाया बांसिन। गोरिब जानायनि थाखाय गोसो गैयाब्लाबो बिमा-बिफाफोरा गावनि गथ’खौ धंस’नि दरखङाव थिनहरनो गोनां जादों। खायसे बिमा-बिफाफोरा बिबेग गोयै बादि जानानै गावनि गथ’खौ गोसो बादियै धंस’नि मोखाङाव नाथ्रोद हरदों। बिनिखायनो दिनैनि समाव लेखा गोरों समाज आरो सोरखारा बिसोर गथ’सा मावथिनि उननि थाखाय साननाया जोबोर गोनांथार जानानै फैदों । The Indian Express मुंनि गांसे माहायारि खौरां बिलायाव फोसाव जानाय मोनसे लिरबिदाङाव लिरनाय जादोंदि क’रना जिउसानि सनदेरनायनि उननिफ्राय भारत हादराव गथ’सा मावथिनि अनजिमाया बांनो हमदों। गथ’सा मोनथाइ आयेननि सिङाव बे बेलायाव गोनां राहा लानाय जादोंब्लाबो बे बेलायाव गोनांथारै जाफुंसार जानो हायैखौ नुदों। गिख्रंथाव थासारिनि उननिफ्राय भारत हादरनि मोनफ्रोमबो खनायावनो गथ’सा मावथिया दासान्दै मोनसे गोनांथार जेंना जानानै फैदों। आरो बिनि मोनसेल’ जाहोनानो जाबाय हादराव गिख्रंथाव थासारिनि थाखाय जानाय लकडाउन। लकडाउननि थाखाय गोबां सुबुङानो दासान्दै खामानि गोयै जानांदों। गोबां सोलोंसाफोरा दा सोलोंथाइ लानायनिफ्राय जानगाराव थानो गोनां जादों। फिन खायसे सुबुंफोरा गांनाय-उखैनायाव गावनि जिउखौबो फोजोबनो गोनां जादों। गिख्रंथाव थासारिनि थाखाय भारत हादरनि रांखान्थिनि हालोदा गाज्रि जानायलाय गोबां गोरिब बिमा-बिफाफोरा गावनि गथ’खौ फरायनायनिफ्राय जानगाराव लाखिनानै सानफ्रोमबोनि मावनायनि थाखाय रां मोननो थिनहरो। जायनि थाखाय दा हादराव गथ’सा मावथिनि अनजिमाया बांनो हमदों। बे जेंनानि सायाव दानो नोजोर होयाब्ला उन समफोराव गिलु-बालु महर लानो हागौखौ साननो हायो। भारत सोरखारा बे बेलायाव गोनां राहा लानाया गाहाम। नङाब्ला सोद्रोम दावगानायाव हेंथा सोमजिनो हागौ। बेरा फारसे सम थानायावनो सोरखारखौ सोनारालासिनो गावारि गौथुमनि जोहैबो होबथानो हायो। बेखौ खालामोब्ला गथ’सा मावथि जेंनाया एसेब्लाबो सुस्रां जागोन होननानै मिजिंगथिनो हायो।